نئجه ینی نردیوان؟ نردیوان ندیر؟ نردیوان بیر آلتدیر کی، اونون واسیطه سیله آدام تدریجله یوخاری چیخا بیلر. هر کس نردیوانسیز یوخاری چیخماق ایستسه، ائله ییخیلار کی، تپه سی داغیلار. بو بئله. بوندان باشقا، بیر ده بیزهمیشه باشیمیزدان یئکه ایش گؤروروک. آما بونون سببی وار. سببی ده بودور. قونشولاریمیز سیچان بویدا ایش گؤردوکده بیز یاتمیشدیق. سونرا اونلارین ایشی بؤیویوب، کئچی بویدا اولاندا دا بیز یاتمیشدیق. سونرا اونلار ائششک بویدا ایشلر گؤرمه یه اوز قویدولار، بیز یئنه یاتمیشدیق. قونشولاریمیزین ائششک بویدا اولان ایشی، ایره لیله ییب جامیش یئکه لیکده اولدو. آما بیز یاتمیشدیق. و جامیش دؤنوب دوه اولاندا دا بیز یاتمیشدیق. بیز آنچاق او واخت اویاندیق، نه واخت کی، قوشونلاریمیز فیل بویدا ایش گؤرمه یه باشلادیلار. غرض، گؤزوموزو اووخالاییب دئدیک کی، نه وار، بیز ده او بویدا ایشلر گؤره بیلریک و باشلادیق فیل بویدا ایشلر گؤرمه یه. آخیری نه اولدو؟ آخیری بئله اولدو: فیلین بیر آیاغینی قاییرمامیش یورولوروق و دوروب قاچیریق. سونرا اوتانیریق، دئییریک، گلین تازادان باشلایاق. آنجاق بوراسینی ایقرار ائلگیم کی، فیله گوجوموز چاتمیر. دئییریک کی، اوندان بالاجاسینی قاییراق. فیلدن بالاجا ندیر؟ البتته دَوَه. قرار قویوروق کی، دوه بویدا قاییراق. باشلاییریق. آما یئنه دوه نین آیاغی تامام اولمامیش یورولوب قاچیریق. سونرا یئنه ییغیلیریق، دئییریک کی، دوه ایریدیر، اوندان بالاجاسینی باشلایاق. اوندان بالاجا ندیر؟ جامیشدیر. باشلاییریق جامیش بویدا ایش گؤرمه یه، لاکین جامیشا دا گوجوموز چاتمیر. آشاغی ائنیریک ( حالبوکی، قونشولار فیلدن یوخاری چیخیرلار). دئییریک کی، ائششک بویدا ایش گؤرک، آما ائششک ده بیزه گوج ائله ییر.توتوروق کئچینی، گوروروک کی، یوخ، کئچییه ده تاب گتیره بیلمیریک. اوندا مصلحتی قویوروق سیچان اوستونه.